Tallers, cursos i tornejos en el Nadal Jove 2020
16 de desembre 2020

![Imagen 1](/media/vashtmjh/80_esplai-jove-nadal.jpg)![Imagen 2](/media/dt0jz1jr/80_tallers-creatius-1.jpg)

La delegació de Joventut i Infància de l'Ajuntament de Sagunt oferix el Nadal Jove. Es tracta, com en anys anteriors, d'un programa amb nombroses activitats per a jóvens, coincidint amb les dates nadalenques. La programació està prevista entre els dies 27 de desembre i el 4 de gener, en sessions tant matutines com vespertines. 

Pel que fa a l’Esplai Jove, seguint la línia d'èxit dels últims Lluna Plena, hi haurà una oferta per als dies 28, 29, 30 de desembre i 4 de gener per a jóvens de 12 a 18 anys. En estes activitats trobaran tallers de diverses temàtiques com a cuina, cosmètica natural, k-pop o fins i tot aprendre a teixir amb la col·laboració d’AVOCAM. A més, totes les vesprades hi haurà tornejos de videojocs de la clàssica Arcade i de l'actual Nintendo Switch. Cada vesprada podran jugar a jocs de taula així com també al futbolí, ping pong, màquina de dards, karaoke i Just Dance. Des de Joventut han informat que no és necessària inscripció prèvia, encara que les places són limitades i s'aniran esgotant per ordre d'arribada. 

En este sentit, el regidor delegat de Joventut i Infància, Guillermo Sampedro ha assenyalat que, seguint la línia de les activitats del Lluna Plena, **«hem generat una oferta d'oci alternatiu i formatiu perquè els nostres jóvens disfruten i es divertisquen en nadal. I més, tenint en compte que l'oferta d'oci està molt limitada per les restriccions sanitàries».** Sampedro ha manifestat que des de la regidoria de Joventut pretenen continuar oferint activitats, tornejos i tallers d'una manera controlada i segura des del punt de vista de la salut. **«Tota esta oferta d'activitats les han dissenyades els propis jóvens en col·laboració amb el departament».** 

Quant als tallers temàtics, el Nadal és un moment perfecte per a conéixer un poc més diferents tipus _d'hobbys_ com ara la fotografia, les teles aèries, els malabars o el disseny. Així doncs, el departament de Joventut ha creat 9 tallers independents dirigits a jóvens d'entre 14 i 30 anys agrupats en tres temàtiques: circ, fotografia i marca personal. 

En els tallers de fotografia els i les jóvens podran aprendre a utilitzar la llum natural, paràmetres en càmera i enfocament, control de la càmera, maneig del reflector, saber utilitzar les zones urbanes i a manejar el flaix o les diferències entre flaix i llum contínua. 

En els tallers de circ les persones participants practicaren amb trapezi i teles aèries el benestar físic i mental a través d'uns exercicis suspesos en l'aire que combinen força, flexibilitat i resistència. Una opció molt divertida. També faran tombarelles, figures en parella i en grup i acrobàcies que els portaran a explorar les seues capacitats motores de manera divertida i segura. 

Finalment, en els tallers de disseny i creativitat _Personal_ _Branding_, els jóvens artistes, youtubers, graffiters i rapers, tindran la seua oportunitat per crear la seua pròpia marca personal. Crear logos, les seues pròpies tipografies, fer cartells cridaners, Photoshop i illustrator. Des del departament aconsellen que els participants d’este taller porten el seu portàtil. 

Les inscripcions per als tallers temàtics finalitzen el pròxim 22 de desembre i poden realitzar-se a través del següent enllaç: [https://aytosagunto.apuntate.online/pio/](https://aytosagunto.apuntate.online/pio/). 

Des de la regidoria destaquen que per a la posada en marxa d'estes activitats s'han tingut en compte totes les mesures de seguretat establides en els protocols de referència en espacial les referides a l'Oci Educatiu, amb la qual cosa totes les activitats comptaran amb les mesures sanitàries, de control d'aforament, higiene i neteja i control de temperatura que s'aconsellen des de les autoritats sanitàries.  

​

*   [](http://www.facebook.com/sharer.php?u=https://aytosagunto.es/va/actualitat/tallers-cursos-i-tornejos-en-el-nadal-jove-2020/ "Facebook")
*   [](http://twitter.com/share?url=https://aytosagunto.es/va/actualitat/tallers-cursos-i-tornejos-en-el-nadal-jove-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tallers-cursos-i-tornejos-en-el-nadal-jove-2020/ "Linked In")
*   [](mailto:?body=https://aytosagunto.es/va/actualitat/tallers-cursos-i-tornejos-en-el-nadal-jove-2020/)